Document ID: 32000D0817

Komisjoni otsus,
27. detsember 2000,
permetriini nõukogu direktiivi 91/414/EMÜ I lisasse kandmata jätmise ja kõnealust toimeainet sisaldavate taimekaitsevahendite lubade kehtetuks tunnistamise kohta
(teatavaks tehtud numbri K(2000) 4140 all)
(EMPs kohaldatav tekst)
(2000/817/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, [1] viimati muudetud komisjoni direktiiviga 2000/68/EÜ, [2] eriti selle artikli 8 lõike 2 neljandat lõiku,
võttes arvesse komisjoni 11. detsembri 1992. aasta määrust (EMÜ) nr 3600/92, millega nähakse ette taimekaitsevahendite turuleviimist käsitleva nõukogu direktiivi 91/414/EMÜ artikli 8 lõikes 2 osutatud tööprogrammi esimese etapi üksikasjalikud rakenduseeskirjad, [3] viimati muudetud määrusega (EÜ) nr 2266/2000, [4] eriti selle artikli 7 lõike 3a punkti b,
ning arvestades järgmist:
(1) Direktiivi 91/414/EMÜ artikli 8 lõikega 2 nähakse ette, et komisjon viib ellu tööprogrammi nendes taimekaitsevahendites kasutatavate toimeainete kontrollimiseks, mis olid juba turul 15. juulil 1993. Kõnealuse programmi elluviimise üksikasjalikud eeskirjad on sätestatud komisjoni määruses (EMÜ) nr 3600/92.
(2) Komisjoni 27. aprilli 1994. aasta määruses (EÜ) nr 933/94, [5] viimati muudetud määrusega (EÜ) nr 2230/95, [6] määratakse kindlaks toimeained, mida tuleks määruse (EMÜ) nr 3600/92 raames hinnata, samuti määratakse iga toimeaine hindamise jaoks referentliikmesriik ning nimetatakse iga toimeaine tootjad, kes on õigel ajal esitanud määruse (EMÜ) nr 3600/92 artikli 4 lõikele 2 vastava teate.
(3) Permetriin on üks määruses (EÜ) nr 933/94 osutatud 90st toimeainest.
(4) 10. juunil 1998 esitas Iirimaa määratud referentliikmesriigina määruse (EMÜ) nr 3600/92 artikli 7 lõike 1 punkti c kohaselt komisjonile aruande teavitajate poolt kõnealuse määruse artikli 6 lõike 1 kohaselt esitatud teabe hindamise kohta.
(5) Liikmesriigid ja komisjon on Iirimaa hindamisaruande alalises taimetervise komitees läbi vaadanud. Kõnealune läbivaatamine lõpetati 13. juulil 2000 ning vormistati vastavalt määruse (EMÜ) nr 3600/92 artikli 7 lõikele 6 komisjoni aruandena permetriini kohta.
(6) Saadud hinnangute kohaselt ei ole esitatud teave piisav, et näidata kõnealust toimeainet sisaldavate taimekaitseainete vastavust direktiivi 91/414/EMÜ artikli 5 lõike 1 punktides a ja b ning lõike 2 punktis b sätestatud nõuetele, arvestades eeldatavaid kasutustingimusi.
(7) Kõik teavitajad teatasid komisjonile ja referentliikmesriigile, et nad ei soovi enam osaleda kõnealuse toimeaine tööprogrammis. Seetõttu ei esitata enam teavet, mida oleks edaspidi vaja, et näidata permetriini täielikku vastavust direktiivi 91/414/EMÜ nõuetele.
(8) Seepärast ei ole võimalik kõnealust toimeainet direktiivi 91/414/EMÜ I lisasse kanda.
(9) On esitatud tehnilist tõendusmaterjali selle kohta, et võiks lubada permetriini piiratud kasutamist metsanduses seni, kuni jätkuvad uurimistööd tõhusa alternatiivse vahendi leidmiseks, tingimusel et võetakse asjakohased meetmed ohu vähendamiseks.
(10) Ajapikendus, mida liikmesriigid direktiivi 91/414/EMÜ artikli 4 lõike 6 kohaselt annavad permetriini sisaldavate taimekaitsevahendite olemasolevate varude realiseerimiseks, ladustamiseks, turuleviimiseks ja kasutamiseks, ei tohiks olla pikem kui 18 kuud, et oleks võimalik olemasolevad varud ära kasutada hiljemalt järgmise vegetatsiooniperioodi jooksul.
(11) Käesolev otsus ei piira hilisemate komisjonipoolsete meetmete võtmist kõnealuse toimeaine suhtes nõukogu direktiivi 79/117/EMÜ [7] raames.
(12) Käesoleva otsusega ettenähtud meetmed on kooskõlas alalise taimetervise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Permetriini ei kanta toimeainena direktiivi 91/414/EMÜ I lisasse.
Artikkel 2
Liikmesriigid tagavad, et:
1) permetriini sisaldavate taimekaitsevahendite load tühistatakse kuue kuu jooksul alates käesoleva otsuse vastuvõtmise kuupäevast, välja arvatud lõikes 2 osutatud kasutusviiside puhul;
2) load permetriini sisaldavate taimekaitsevahendite kasutamiseks metsaistikutel tühistatakse hiljemalt 25. juulil 2003;
3) alates käesoleva otsuse vastuvõtmispäevast ei anta permetriini sisaldavate taimekaitsevahendite jaoks lubasid ja neid ei uuendata direktiivi 91/414/EMÜ artikli 8 lõikega 2 ettenähtud erandi alusel, välja arvatud lõikes 2 osutatud kasutusviiside puhul.
Artikkel 3
Ajapikendus, mille liikmesriigid võimaldavad vastavalt direktiivi 91/414/EMÜ artikli 4 lõikele 6, peab olema võimalikult lühike ja ei tohi kehtida kauem kui 18 kuud alates käesoleva otsuse vastuvõtmise kuupäevast. Artikli 2 lõikes 2 osutatud kasutusviiside puhul lõpeb ajapikendus hiljemalt 31. detsembril 2003.
Artikkel 4
Käesolev otsus on adresseeritud liikmesriikidele.
Brüssel, 27. detsember 2000

Labels: 0
3
20
6